איור של בניית כלי המקדש
איור המתאר תפירה ובנייה של כלי המשכן
פרשת **וַיַּקְהֵל** היא פרשת השבוע העשירית בספר שמות. על פי החלוקה לפרקים, היא מתחילה בפרק ל"ה, פסוק א' ומסתיימת בפרק ל"ח, פסוק כ'. 

פרשה זו עוסקת בעיקרה בעניינים הנוגעים להקמת המשכן. הציוויים על הקמת המשכן שפורטו בפרשות תרומה ותצוה באים לכלל ביצוע בפרשה זו ובפרשת פקודי שאחריה, ולמעשה פרשת ויקהל חוזרת בשינויים קלים על הנאמר בפרשת תרומה.

את פרשת ויקהל קוראים בין התאריכים כ"ב באדר-כ"ט באדר (בשנה מעוברת באדר א').

קריאת הפרשה
-----------

את פרשת ויקהל קוראים בין התאריכים כ"ב באדר-כ"ט באדר (בשנה מעוברת באדר א'). ברוב השנים הפשוטות, קוראים את פרשת ויקהל ביחד עם פרשת פקודי, לרוב יחד עם פרשת החודש ובשנים מסוג הכז יחד עם פרשת פרה. בשנים פשוטות מסוג השא קוראים את פרשת ויקהל לבדה, ביחד עם פרשת פרה. בשנים מעוברות קוראים את פרשת ויקהל לבדה, בשנים מסוג החא והשג בלי אחת מארבע הפרשיות ובשאר השנים המעוברות ביחד עם פרשת שקלים.

תאריכי הקריאה
-------------

השבת בה קוראים את פרשת ויקהל יכולה לחול בעשרה תאריכים שונים.

יחד עם פרשת פקודי:

* שנת הכז - כ"ג באדר
* שנת גכה ושנת בשה - כ"ה באדר
* שנת בחג ושנת זשג - כ"ז באדר
* שנת זחא - כ"ט באדר

בנפרד:

* שנת השא - כ"ב באדר
* שנת השג - כ"ב באדר א'
* שנת החא - כ"ד באדר א'
* שנת גכז ושנת בשז - כ"ה באדר א'
* שנת בחה ושנת זשה - כ"ז באדר א'
* שנת זחג - כ"ט באדר א'

תוכן הפרשה
----------

הפרשה נפתחת בהקהלת כל עדת בני ישראל בידי משה. בתחילה משה מוסר לבני ישראל את ציווי ה' על איסור עשיית מלאכה בשבת, ובפרט על איסור הבערת אש בשבת. חז"ל למדו מהסמיכות של ציווי השבת לציווי המשכן שמלאכות שבת נגזרות מהמלאכות שנעשו בהקמת המשכן. 

אחר כך מוסר משה את הציווי על תרומת חומרי הגלם השונים שנדרשים לעשיית המשכן, ואת הציווי על התגייסות בני ישראל למלאכת יצירת המשכן. במסגרת הציווי משה מונה בקצרה את מרכיבי המשכן: מבנה המשכן על חלקיו השונים, הארון הכפורת והפרוכת, השלחן, המנורה, מזבח הקטורת, המסך, מזבח העולה, החצר על חלקיה השונים, ובגדי השרד של אהרון ובניו הכהנים.

בני ישראל יוצאים, אוספים את החומרים הנדרשים למלאכת המשכן. הנשים טוות יריעות עיזים והנשיאים מביאים את אבני השהם, אבני המילואים, שמן הזית וחומרי הבשמים לקטורת ולשמן המשחה. לאחר מכן מציג משה לבני ישראל את מינוי בצלאל בן אורי, אהליאב בן אחיסמך ו"כל איש חכם לב" לעבודה במלאכות העדינות הדורשות כישרון מיוחד.

עיקר הפרשה מוקדש לתיאור בניית המשכן וכליו, בסדר זה:

1. יריעות המשכן,
2. קרשי המשכן,
3. הארון,
4. שולחן לחם הפנים,
5. המנורה,
6. מזבח הזהב,
7. מזבח הנחושת,
8. כיור,
9. קלעי החצר.

סדר הדברים שונה מסדר הציוויים בפרשת תרומה, ופרשני המקרא הציעו הסברים שונים לעניין זה.

הפטרה
-----

הפטרת פרשת ויקהל היא בספר מלכים, בתיאור בניין בית המקדש הראשון. למנהג הספרדים והאיטליאנים מפטירים בספר מלכים א', פרק ז', פסוקים י"ג–כ"ו, והתימנים מסיימים בפסוק כ"ב. במנהג האשכנזים מפטירים בהמשך אותו פרק, בפסוקים מ'–נ'.

אולם, ברוב מוחלט של השנים פרשת ויקהל חלה באחת משבתות ארבע הפרשיות ואין מפטירים בה את הפטרתה הרגילה. בכל השנים הפשוטות היא חלה בשבת פרה (בשנות השא והכז) או בשבת החודש (בשאר השנים הפשוטות). ברוב השנים המעוברות היא חלה בשבת שקלים. רק בשנים מעוברות מקביעות השג והחא (כ-10% מהשנים) פרשת ויקהל אינה חלה באף אחת מארבע הפרשיות, ואז מפטירים בה את ההפטרה הרגילה.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **פרשת ויקהל** |
| ויקיטקסט טקסט בוויקיטקסט: **מאמרים ומקורות לפרשה** |

**הטקסט**:

* ויקיטקסט פרשת ויקהל, באתר ויקיטקסט
* פרשת ויקהל - הטקסט עם תרגום אונקלוס, באתר "מכון ממרא"
* פרשת ויקהל, באתר "מקראות גדולות הכתר"
* פרשת ויקהל, באתר "תורת אמת"

**פרשנות**:

* גיליונות נחמה לפרשת ויקהל
* פרשת ויקהל, באתר אוניברסיטת בר-אילן
* פרשת ויקהל, באתר "כיפה"
* פרשת ויקהל עם פירוש רש"י, באתר "בית חב"ד"
* שיעורי תורה לפרשת ויקהל, באתר "ישיבה"
* שיעורים לצפייה על פרשת ויקהל, באתר "בינינו"
* פרשת ויקהל, באתר פרשת השבוע
* הערך "פרשת ויקהל", באתר ויקישיבה
* דברי תורה לפרשת ויקהל באתר ישיבת הר ברכה
* שיעורים לצפייה על פרשת ויקהל, באתר "התנועה הרפורמית"

| פרשות השבוע |
| --- |
| ספר בראשית | בראשית • נח • לך לך • וירא • חיי שרה • תולדות • ויצא • וישלח • וישב • מקץ • ויגש • ויחי |  |
| ספר שמות | שמות • וארא • בא • בשלח • יתרו • משפטים • תרומה • תצוה • כי תשא • ויקהל • פקודי |
| ספר ויקרא | ויקרא • צו • שמיני • תזריע • מצורע • אחרי מות • קדושים • אמור • בהר • בחוקותי |
| ספר במדבר | במדבר • נשא • בהעלותך • שלח לך • קרח • חקת • בלק • פינחס • מטות • מסעי |
| ספר דברים | דברים • ואתחנן • עקב • ראה • שופטים • כי תצא • כי תבוא • נצבים • וילך • האזינו • וזאת הברכה |